Terblanche-egpaar kan ongeluk nie onthouDiaan en Janine Terblanche in die Life Midmed-hospitaal. Foto: Facebook Janine en Diaan Terblanche en hul dogtertjie, Dianiël, word sedert 17 Mei in die Life Midmed-hospitaal in Middelburg behandel nadat hul Toyota Fortuner reg van voor teen ŉ bakkie gebots het op die R573 ongeveer 12 km buite Marble Hall. Ilze Scheepers-Van Rensburg, Janine se tannie, het Woensdag aan Maroela Media gesê die egpaar het die res van die familie gevra wat gebeur het. “Dit is amper beter so,” het sy gesê. Sy het ook gesê die familie is nie in hierdie stadium betrokke by die polisieondersoek na die ongeluk nie en fokus nou eers op die Terblanche-gesin se herstel. “Janine en Diaan is albei uit die waakeenheid na ŉ algemene saal geskuif. Hulle lê langs mekaar en is nog steeds net so verlief soos altyd!” het sy gesê. “Hulle brand nou net om hul dogtertjie te sien. Hulle het haar nog glad nie sedert die ongeluk gesien nie en dit is maar baie emosioneel as jou kind daar lê.” Sy vertel die verpleegpersoneel neem video’s en foto’s van Dianiël en wys dit in die aande vir Diaan en Janine. Die egpaar ontvang albei berading en hou elke aand saam Bybelstudie om hulle deur die moeilike tyd te dra, het sy gesê. Volgens Scheepers-Van Rensburg gaan dit baie goed met Dianiël, hoewel sy steeds in die waakeenheid behandel word. “Die dokters het ons gewys daar is kolle en merkies op haar brein, maar dit is nie ŉ geval waar jy kan sê [hierdie funksies] gaan nie werk nie. Soos sy groot word en haar mylpale bereik, sal ŉ mens kan agterkom wat het seergekry. So dit is ŉ lang proses om die skade te bepaal,” het sy gesê. Sy het egter beklemtoon dat Dianiël bo verwagting vorder en Woensdag van die respirator afgehaal sal word. “Sy drink mooi en die breinswelling sak nog steeds.” Janine sal Vrydag na ŉ hospitaal in Pretoria geneem word om ŉ rekonstruksie op haar gesig te doen. Scheepers-Van Rensburg het gesê hoewel Janine nie baie snye op haar gesig opgedoen het nie, is die bene onder die vel heeltemal vergruis. Sy sal ná haar operasie weer oorgeplaas word na die Life Midmed-hospitaal. “Ons wil as familie net baie dankie sê vir die ongelooflike ondersteuning wat ons van regoor die wêreld ontvang. Die mense se boodskappe en gebede dra ons deur hierdie tyd,” het Scheepers-Van Rensburg gesê. Sy het ook haar meegevoel betuig aan die families van die oorledenes. “Mense dink ons fokus nou net op ons eie familie, maar ons weet daar was ander lewens ook betrokke en daar is ander families wat deur ŉ baie swaar tyd gaan. Hulle is elke dag in ons gedagtes en gebede.” Lees alle vorige berigte oor botsing op Maroela Media.